Transportministeren var med på første tur, da der mandag var europæisk premiere på en lastbil, der kan køre på det grønne Power-to-X-brændstof e-metanol – også kaldet ’vindmølleenergi på flaske’.

- Det er kæmpestort. Det kan synes banalt, men det er en grøn lastbil, som kommer til at have kæmpe betydning for vores klima og den verden, vi lever i. Det er store ord – særligt her i Nordjylland, men det er noget, der kan ændre hele vores verden. Transportminister Trine Bramsen (S) hev de rosende gloser frem, da hun var med på den få hundrede meter lange jomfrutur på havnen i Aalborg, da Europas første lastbil på e-metanol skulle indvies. - Vi er dybt afhængige af, at dem, der har viden, specialkompetencerne og infrastruktur arbejder sammen. Men vi skal samtidig understøtte de teknologier, der er et potentiale i, og det er der her. Det er et spørgsmål om måneder – ikke år, før der kommer flere grønne lastbiler ud at køre, lød det optimistisk fra ministeren, der vil støtte den grønne udvikling fra Christiansborg. Salgsdirektør kørte lastbilen I dagens anledning satte Port of Aalborgs egen Chief Commercial Officer Kjartan Ross sig bag rettet på jomfruturen. Også han var begejstret for den grønne lastbil, der kører på det CO2-neutrale brændstof. - Den kører aldeles glimrende. Det er en kraftig maskine – den er lavet til at trække de tungeste entreprenørvogne, så den kan godt flytte sig. En rigtig fin lastbil, lød vurderingen efter de første hundrede meter. Brændstof til den tunge trafik som lastbiler, fly og skibe kan komme fra power-to-X, hvor man omdanner den grønne strøm til flydende, CO2-neutrale brændstoffer, som nemt og billigt kan lagres. - Det er en energikilde, som er nem at håndtere og kan lagres på en god måde og med meget få modifikationer i forhold til det, vi kender i dag. Alternativet som el eller brint ville kræve meget kraftige infrastrukturer, og der kan methanol noget helt særligt, lyder det fra Kjartan Ross. Hos Cirkel K er man allerede langt med at klargøre sine tankstationer til det nye grønne brændstof. - Det kræver faktisk ikke ret meget. Vi kan tømme benzintanke ud, hælde methanol på det og skifte et klistermærke på pumpen, og så er vi i gang, fortæller direktør for brændstof hos Cirkel K, Peter Rasmussen. Han vurderer, at man inden for et par år vil være i gang med at sælge Power-to-X-brændstof til private. Hos Cirkel K er der planer om at begynde salget i Skive. Om 10 år vil det ikke være dyrere at køre på ethanol end på benzin, er direktørens bedste bud. Krise gør grøn energi sværere Ifølge transportministeren er det afgørende at følge udviklingen og skrue på de rigtige knapper, så vi i Danmark kan levere så grønne løsninger som muligt. Men hun indrømmer, at det er blevet en del sværere nu, hvor energikrisen er indtruffet i Europa. - Vi skal bruge de grønne frem for de sorte teknologier. Og det er bestemt ikke blevet lettere nu med den store energikrise, men det stiller endnu større krav til, at vi skruer på de rigtige knapper, siger Trine Bramsen (S). I forvejen har regeringen indgået en bred aftale om Power-to-X – herunder et statsligt udbud på 1,25 milliarder kroner. Målet er at sikre en hurtigere udvikling af grønne brændstoffer.